Τα μνημόνια έδιωξαν 467.000 νέους- Το brain drain συνεχίζεται

Φεύγουν πάνω από 50.000 κάθε χρόνο- Αβέβαιος ο επαναπατρισμός



*Αποκαλυπτική είναι η έκθεση της Τράπεζας της Ελλάδος για την έκταση της μετανάστευσης στο εξωτερικό νέων Ελλήνων και Ελληνίδων, στα χρόνια των μνημονίων, με την ανησυχητική διαπίστωση, ότι η τάση φυγής συνεχίζεται ακόμη, αλλά και ο επαναπατρισμός είναι αβέβαιος.*

Σύμφωνα με τα στοιχεία της ΤτΕ, από το 2008 μέχρι και το 2017 καταγράφηκε η **φυγή 467.000 Ελλήνων ηλικίας 25-44 ετών**, προς διάφορες χώρες του εξωτερικού, ενώ με την προσθήκη και εκείνων που έφυγαν στη διετία 2018 – 2019, ο συνολικός αριθμός έχει ξεπεράσει τις **500.000 άτομα.**

Η μεγάλη έκρηξη έγινε στα έτη 2012 με τη φυγή **68.000 Ελλήνων**, και το 2013 που έφυγαν **64.000 άτομα**. Στα επόμενα χρόνια από 2014 και μέχρι το 2017, ο ρυθμός της μετανάστευσης είναι πάνω από **50.000 άτομα τον χρόνο**.

Στα έτη 2008 – 2009 η ροή ήταν κοντά στις **23.000 ετησίως**, ενώ το 2010, πρώτο έτος των μνημονίων, εκτοξεύτηκε στις **53.000 άτομα**.

Οι συνέπειες είναι δραματικές στην ελληνική οικονομία, σύμφωνα με την ΤτΕ τόσο βραχυχρόνιες όσο και μακροχρόνιες. Μάλιστα, χαρακτηρίζει το συγκεκριμένο φαινόμενο, ως **την πιο βαθιά απώλεια, της κρίσης και των μνημονίων**. Γράφει συγκεκριμένα ότι «η πιο βαθιά όμως απώλεια, με δυσμενείς επιπτώσεις για την αναπτυξιακή πορεία της χώρας, είναι η μαζική φυγή στο εξωτερικό ενός σημαντικού τμήματος του ανθρώπινου δυναμικού με υψηλό επίπεδο εκπαίδευσης, δεξιότητες και επαγγελματικά προσόντα (**brain drain**), η οποία κατά τα χρόνια της κορύφωσης της ελληνικής κρίσης έλαβε τη μορφή μεγάλης εξόδου (“**the Greek exodus**”).

Οι επιπτώσεις

Εκτός όμως από τις συνέπειες που είχε το φαινόμενο της **“διαρροής εγκεφάλων”** στο ρυθμό οικονομικής ανάπτυξης και στην πορεία των δημόσιων εσόδων λόγω της μείωσης της κατανάλωσης, του εισοδήματος και των ασφαλιστικών εισφορών, εξαιρετικά δυσμενείς είναι επίσης οι επιπτώσεις στις παραγωγικές δυνατότητες της χώρας, καθώς οι νέοι απέχουν από την αγορά εργασίας και απασχολούνται σε άλλες χώρες με αβέβαιο τον επαναπατρισμό τους.

Τα χαρακτηριστικά του ελληνικού brain drain

Ο όρος brain drain περιγράφει τη μαζική μετανάστευση στο εξωτερικό ατόμων υψηλής μόρφωσης, δεξιοτήτων και επαγγελματικής κατάρτισης προς ανεύρεση καλύτερα αμειβόμενης εργασίας και καλύτερων προοπτικών επαγγελματικής και κοινωνικής ανέλιξης.

Αν και παραδοσιακά η φορά της μεταναστευτικής ροής είναι από τις αναπτυσσόμενες προς τις ανεπτυγμένες χώρες, κατά την πρόσφατη διεθνή χρηματοπιστωτική κρίση η εξερχόμενη ροή αφορούσε κυρίως νέους επιστήμονες και επαγγελματίες μεταξύ ανεπτυγμένων χωρών, όπως για παράδειγμα η κινητικότητα νέων ανώτατης μόρφωσης από τον ευρωπαϊκό νότο τόσο προς χώρες της κεντρικής και δυτικής Ευρώπης όσο και προς χώρες εκτός Ευρώπης.

Στην Ελλάδα, το 2010 καταγράφηκε ένα **μεγάλο κύμα μετανάστευσης νέων επιστημόνων και επαγγελματιών.**

Το κύμα αυτό εντάθηκε το 2012 και μονιμοποιήθηκε τα επόμενα έτη λαμβάνοντας διαστάσεις μεγάλης φυγής, με τις ετήσιες εκροές ατόμων στην ηλικιακή ομάδα των 25-44 ετών να ξεπερνούν τις 50 χιλιάδες.

Συνολικά, μεταξύ 2008 και 2017 μετανάστευσαν περισσότερα από 467 χιλιάδες άτομα της συγκεκριμένης ηλικιακής ομάδας. Αν και η Ελλάδα διαθέτει πλούσια μεταναστευτική εμπειρία, το σύγχρονο κύμα μετανάστευσης παρουσιάζει δ**ύο σημαντικές διαφορές**σε σχέση με τα ιστορικά προηγούμενα.
**Πρώτον**, περισσότεροι από 1 στους 3 αποδήμους είναι γυναίκες, με αρνητικές συνέπειες για τον ήδη χαμηλό δείκτη γονιμότητας, και **δεύτερον**, στην πλειονότητά τους είναι άτομα που διαθέτουν υψηλής ποιότητας ανθρώπινο κεφάλαιο.

Οι αλλαγές αυτές σχετίζονται με την άνοδο του εκπαιδευτικού επιπέδου στην Ελλάδα τα τελευταία χρόνια, καθώς και με τη ζήτηση εργασίας από τις ευρωπαϊκές χώρες, οι οποίες αποτέλεσαν τις χώρες υποδοχής για μεγάλο τμήμα αποδήμων.

<https://www.sofokleousin.gr/> (διασκευή)

ΕΡΩΤΗΣΕΙΣ

1. Χαρακτηρίστε τις παρακάτω προτάσεις ως Σωστές ή Λανθασμένες με βάση το κείμενο:

**α.** Ο επαναπατρισμός των Ελλήνων επιστημόνων ,που φεύγουν στο εξωτερικό, είναι βέβαιος.

**β.** Οι συνέπειες της φυγής αυτών των ΄΄μεγάλων μυαλών΄΄ είναι αρνητικές για την αναπτυξιακή πορεία της χώρας

**γ.** Οι νέοι επιστήμονες φεύγουν ,γιατί δεν βρίσκουν καμία δουλειά στην Ελλάδα.

**δ.** Οι περισσότεροι απόδημοι είναι γυναίκες.

**ε.** Το εκπαιδευτικό επίπεδο στην Ελλάδα είναι πολύ χαμηλό.

**2.** Να βρείτε τα συνώνυμα των υπογραμμισμένων λέξεων: **επαναπατρισμός, βραχυχρόνιες, μόρφωσης, δυσμενείς, δεξιότητες**

**3.** Να βρείτε τα αντώνυμα (αντίθετα) των υπογραμμισμένων λέξεων: **υψηλό, δεξιοτήτων,** **διαφορές, αποδήμους, πλειονότητα**.

,